NACRT PRIJEDLOGA

**VLADA REPUBLIKE HRVATSKE**

Na temelju članka 16. stavka 8. Zakona o vodnim uslugama („Narodne novine“, broj 66/19.), Vlada Republike Hrvatske je na sjednici održanoj …………2022. donijela

UREDBU

O POSEBNIM UVJETIMA ZA OBAVLJANJE DJELATNOSTI VODNIH USLUGA

# OPĆE ODREDBE

1. Ovom Uredbom se propisuju posebni uvjeti koje mora ispunjavati jedinstveni javni isporučitelj vodnih usluga za obavljanje djelatnosti vodnih usluga (djelatnosti javne vodoopskrbe i odvodnje), način podnošenja zahtjeva za izdavanje rješenja o ispunjavanju posebnih uvjeta za početak poslovanja i učinkovito poslovanje jedinstvenog javnog isporučitelja vodnih usluga na uslužnom području, postupak utvrđivanja ispunjavanja posebnih uvjeta te inspekcijski nadzor nad primjenom odredbi ove Uredbe.
2. Izrazi koji se koriste u ovoj Uredbi, a imaju rodno značenje odnose se jednako na muški i ženski rod.
3. Prije utvrđivanja posebnih uvjeta iz članaka 4. i 6. ove Uredbe jedinstveni javni isporučitelj vodnih usluga na uslužnom području (u daljnjem tekstu: javni isporučitelj) dužan je prethodno ispuniti opće uvjete, i to:

* da je društvo kapitala kojem su jedini osnivači jedinice lokalne samouprave ili pravne osobe čiji je jedini osnivač jedinica lokalne samouprave
* da je predmet njegovog poslovanja isključivo obavljanje djelatnosti javne vodoopskrbe i odvodnje te dodatne djelatnosti propisane zakonom kojim se uređuju vodne usluge i
* da je odluka o pripajanju na uslužnom području donesena većinom broja postojećih javnih isporučitelja vodnih usluga na uslužnom području i da je pripajanje upisano u sudski registar i
* uvjete pravne, poslovne i financijske sposobnosti.

1. Uvjete pravne, poslovne i financijske sposobnosti ispunjava javni isporučitelj koji:

* je osnovan na neodređeno vrijeme
* nad kojim nije otvoren stečajni postupak, osim u slučaju postojanja pravomoćnog rješenja o potvrdi stečajnog plana
* je solventan u trenutku podnošenja zahtjeva iz članka 9. ove Uredbe i
* je u trenutku podnošenja zahtjeva o ispunjenju posebnih uvjeta ispunio obveze plaćanja svih dospjelih poreznih obveza i obveza za mirovinsko i zdravstveno osiguranje i drugih državnih davanja ili je sklopio nagodbu o podmirenju tih obveza.

# POSEBNI UVJETI ZA OBAVLJANJE DJELATNOSTI

Posebni uvjeti koje mora ispunjavati javni isporučitelj vodnih usluga na uslužnom području za obavljanje djelatnosti javne vodoopskrbe i odvodnje su:

* posebni uvjeti za početak poslovanja i
* posebni uvjeti za učinkovito poslovanje.

## Posebni uvjeti za početak poslovanja

1. Posebni uvjeti za početak poslovanja javnog isporučitelja su broj i kvalifikacije ključnih zaposlenika.
2. Ključni zaposlenici u javnom isporučitelju iz stavka 1. ovoga članka obavljaju sljedeće poslove:
3. direktora i
4. zamjenika direktora.
5. Ostali ključni zaposlenici u javnom isporučitelju obavljaju poslove:
6. tehničkoga direktora
7. upravljanja razvojem i održavanjem sustava javne vodoopskrbe
8. upravljanja razvojem i održavanjem sustava javne odvodnje
9. upravljanja tehnološkim postupcima pročišćavanja otpadnih voda, uključujući i laboratorijske poslove
10. upravljanja tehnološkim postupcima kondicioniranja vode za ljudsku potrošnju, uključujući i laboratorijske poslove
11. praćenja i izvještavanja o učinkovitosti poslovanja
12. upravljanja financijama i računovodstvom
13. upravljanja pravnim poslovima i ljudskim resursima
14. upravljanja javnom nabavom i ulaganjima iz EU fondova
15. upravljanja fizičkom zaštitom i kibernetičkom sigurnošću
16. upravljanja podrškom korisnicima vodnih usluga i informiranja javnosti i
17. zaštite okoliša.
18. Jedna osoba može obavljati više poslova iz stavka 3. ovoga članka, ako ispunjava uvjete za njihovo obavljanje, a javni isporučitelj ovlašten je svojim unutarnjim aktima objediniti predmetne poslove te, u skladu s time, ustrojiti unutarnje ustrojstvene jedinice i radna mjesta.
19. Iznimno, ako to opseg poslova dopušta, jedna osoba može obavljati poslove zamjenika direktora i tehničkoga direktora.
20. Za početak poslovanja javni isporučitelj iz članka 1. stavka 1. ove Uredbe mora imati u radnom odnosu na neodređeno i puno radno vrijeme, s mandatom na četiri godine ili na ugovor o radu na određeno vrijeme od četiri godine, ključne zaposlenike iz stavka 2. ovoga članka s odgovarajućim kvalifikacijama i radnim iskustvom, i to za poslove direktora i zamjenika direktora javnog isporučitelja:

1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja tehničkih, društvenih, prirodnih i biotehničkih ili biomedicinskih znanosti na kojem je stekao minimalno 300 ECTS bodova.

2. najmanje deset godina radnog iskustva u struci od toga najmanje četiri godine upravljanja složenim organizacijskim strukturama ili najmanje deset godina radnog iskustva u struci od toga najmanje četiri godine na mjestu osobe ovlaštene za zastupanje pravne osobe i

3. najmanje jedan od ključnih zaposlenika iz ovoga stavka mora imati završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja tehničkih znanosti, polje građevinarstvo, strojarstvo ili elektrotehnika na kojem je stekao minimalno 300 ECTS bodova.

1. Za početak poslovanja javni isporučitelj iz članka 1. ove Uredbe mora imati u radnom odnosu na neodređeno i puno radno vrijeme ključne zaposlenike iz stavka 3. ovoga članka s odgovarajućim kvalifikacijama i radnim iskustvom, i to za poslove:
2. tehničkog direktora:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja tehničkih znanosti, polje građevinarstvo ili strojarstvo na kojem je stekao minimalno 300 ECTS bodova i
   2. najmanje sedam godina radnog iskustva u struci od toga najmanje četiri godine na rukovodećim poslovima
3. upravljanja razvojem i održavanjem sustava javne vodoopskrbe i/ili upravljanje razvojem i održavanjem sustava javne odvodnje:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja tehničkih ili biotehničkih znanosti na kojem je stekao minimalno 300 ECTS bodova i
   2. najmanje šest godina radnog iskustva na istim ili istovrsnim poslovima
4. upravljanja tehnološkim postupcima pročišćavanja otpadnih voda, uključujući i laboratorijske poslove i poslove upravljanja tehnološkim postupcima kondicioniranja vode za ljudsku potrošnju, uključujući i laboratorijske poslove:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja biotehničkih znanosti, polje biotehnologija ili prehrambena tehnologija ili iz područja tehničkih znanosti, polje kemijsko inženjerstvo ili inženjerstvo okoliša ili iz područja prirodnih znanosti, polje biologija ili kemija ili iz područja biomedicine, polje javno zdravstvo, grana zdravstvena ekologija na kojem je stekao minimalno 300 ECTS bodova i
   2. najmanje šest godina radnog iskustva na istim ili istovrsnim poslovima
5. praćenja i izvještavanja o učinkovitosti poslovanja, uključujući izvještavanje nadležnih tijela i osoba u skladu s propisima kojim se uređuju vode:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja tehničkih, biotehničkih, društvenih ili prirodnih znanosti na kojem je stekao minimalno 300 ECTS bodova
   2. najmanje šest godina radnog iskustva u struci
6. upravljanja poslovima financija i računovodstva:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti, polje ekonomija na kojem je stekao minimalno 300 ECTS bodova i
   2. najmanje šest godina radnog iskustva u struci
7. upravljanja pravnim poslovima i ljudskim resursima:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti, polje pravo ili javna uprava na kojem je stekao minimalno 300 ECTS bodova i
   2. najmanje šest godina radnog iskustva u struci
8. upravljanja javnom nabavom i ulaganjima iz EU fondova:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti, polje pravo ili ekonomija, a podredno i iz ostalih znanstvenih područja na kojem je stekao minimalno 300 ECTS bodova i
   2. najmanje 6 godina radnog iskustva u struci i stečenim certifikatom za obavljanje poslova javne nabave
9. upravljanja fizičkom zaštitom i kibernetičkom sigurnošću:
   1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja tehničkih znanosti na kojem je stekao minimalno 300 ECTS bodova i
   2. najmanje tri godine radnog iskustva u struci i posjedovanje odgovarajućeg certifikata
10. upravljanja poslovima podrške korisnicima vodnih usluga, uključujući informiranje javnosti:
    1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja društvenih znanosti, a podredno iz područja tehničkih znanosti i drugih znanstvenih područja na kojem je stekao minimalno 300 ECTS bodova i
    2. najmanje tri godine radnog iskustva u struci
11. zaštite okoliša:
    1. završen sveučilišni prijediplomski i sveučilišni diplomski studij ili sveučilišni integrirani prijediplomski i diplomski studij ili stručni diplomski studij iz područja prirodnih, tehničkih znanosti ili drugih znanstvenih područja na kojem je stekao minimalno 300 ECTS bodova i
    2. najmanje šest godina radnog iskustva na poslovima zaštite okoliša.
12. Ključni zaposlenik iz ovoga članka, kod javnog isporučitelja vodnih usluga koji isporučuje vodu za ljudsku potrošnju u količini manjoj od pet milijuna m3 godišnje, mora imati najmanje završen sveučilišni prijediplomski studij, na kojem je stekao 180 do 240 ECTS bodova ili stručni prijediplomski studij na kojem je stekao 180 do 240 ECTS bodova, u znanstvenim područjima i poljima kako je to propisano u odgovarajućim odredbama stavaka 6. i 7. ovoga članka te s najmanjim radnim iskustvom propisanim u odgovarajućima odredbama stavaka 6. i 7. ovoga članka.
13. Ključni zaposlenici moraju upravljati procesima rada u poslovima koji su propisani u stavku 7. ovoga članka. Procesi rada kojima upravljaju ključni zaposlenici iz ovoga članka moraju biti ustrojeni unutar javnog isporučitelja vodnih usluga, a dio poslova vezanih uz proces rada, osim upravljanja, može se nabaviti na tržištu, u mjeri u kojoj javni isporučitelj vodnih usluga nema dovoljno vlastitih resursa da ih neposredno obavlja, osim kad je ovom Uredbom drukčije propisano.
14. Nazivima poslova ključnih zaposlenika iz ovoga članka ne zadire se u ovlast javnih isporučitelja vodnih usluga da svojim unutarnjim aktima drukčije nazovu ključne zaposlenike, osim direktora i zamjenika direktora, ali opisi poslova ključnih zaposlenika moraju odgovarati poslovima iz stavka 3. ovoga članka.
15. Iznimno od stavaka 6. i 7. ovoga članka ključni zaposlenici mogu biti i osobe koje imaju najmanje završen sveučilišni prijediplomski studij, na kojem je stekao 180 do 240 ECTS bodova ili stručni prijediplomski studij na kojem je stekao 180 do 240 ECTS bodova, u znanstvenim područjima i poljima kako je to propisano u odgovarajućim odredbama stavaka 6. i 7. ovoga članka te s najmanjim radnim iskustvom propisanim u odgovarajućim odredbama stavaka 6. i 7. ovoga članka, koje je ostvareno na radu u isporučiteljima vodnih usluga koji pružaju usluge putem fiksnih mreža/komunalnih vodnih građevina.
16. Iznimno od stavka 7. točke 7. podtočke 7.2. ovoga članka, zaposlenik koji obavlja poslove upravljanja javnom nabavom dužan je steći odgovarajući certifikat najkasnije u roku od šest mjeseci od sklapanja ugovora o radu za to radno mjesto.
17. Iznimno od stavka 7. točaka 8. i 10. ovoga članka, obavljanje propisanih poslova se može povjeriti vanjskom pružatelju usluga, koji mora biti registriran za tu vrstu poslova i zapošljavati najmanje jednog stručnjaka koji ispunjava uvjete propisane u odgovarajućoj odredbi tih točaka.
18. Ako na tržištu rada ili u javnom isporučitelju vodnih usluga nema odgovarajućeg stručnjaka koji udovoljava uvjetima potrebnog radnog iskustva iz stavka 6. i 7. ovoga članka, poslove ključnih zaposlenika mogu obavljati i osobe koje ispunjavaju najmanje jednu polovinu potrebnog radnog iskustva.

## Zapreke za obavljanje poslova ključnog zaposlenika

Ključni zaposlenik ne može biti osoba koja je pravomoćno osuđena za kazneno djelo zlouporabe položaja i ovlasti davanja mita, prijevare ili za drugo kazneno djelo koja ga čini neprikladnim za obavljanje poslova ključnog zaposlenika.

## Posebni uvjeti za učinkovito poslovanje

1. Posebni uvjeti za učinkovito poslovanje javnog isporučitelja vodnih usluga uključuju:
2. sposobnost upravljanja gubicima iz vodoopskrbnih sustava putem kojih se pruža usluga javne vodoopskrbe na uslužnom području – koja se dokazuje postizanjem pokazatelja, i to: „infrastrukturnog indeksa istjecanja – ILI (indeks)“ ili pokazatelja „stvarni godišnji gubici vode po priključku (m3/priključku/godišnje)“ u skladu s uredbom kojom se uređuje vrednovanje učinkovitosti poslovanja javnih isporučitelja vodnih usluga , oba u referentnim vrijednostima i izračunatim u skladu sa smjernicom Vijeća za vodne usluge iz stavka 2. ovoga članka
3. sposobnost upravljanja uređajima za pročišćavanje otpadnih voda, uključujući i postrojenja za obradu mulja nastalog u postupku pročišćavanja komunalnih otpadnih voda - koja se dokazuje postizanjem pokazatelja „sukladnost pročišćavanja s dopuštenim parametrima ispuštanja otpadnih voda (%/godišnje)“ u skladu s uredbom kojom se uređuje vrednovanje učinkovitosti poslovanja javnih isporučitelja vodnih usluga na svim uređajima za pročišćavanje otpadnih voda kojima javni isporučitelj upravlja, u referentnoj vrijednosti i izračunatog u skladu sa smjernicom Vijeća za vodne usluge iz stavka 2. ovoga članka
4. sposobnost upravljanja uređajima za kondicioniranje vode u svrhu ljudske potrošnje - koja se dokazuje postizanjem pokazatelja „kvaliteta isporučene vode utvrđena po ovlaštenom laboratoriju (%/godišnje)“ u skladu s uredbom kojom se uređuje vrednovanje učinkovitosti poslovanja javnih isporučitelja vodnih usluga na svim uređajima za kondicioniranje vode kojima javni isporučitelj upravlja, u referentnoj vrijednosti i izračunatog u skladu sa smjernicom Vijeća za vodne usluge iz stavka 2. ovoga članka
5. sposobnost reakcije u slučaju nužde koja se dokazuje pokazateljem „Prekidi u opskrbi vodom (%)“ ili „začepljenja sustava javne odvodnje (broj začepljenja/100 km sustava javne odvodnje/godišnje)“ u skladu s uredbom kojom se uređuje vrednovanje učinkovitosti poslovanja javnih isporučitelja vodnih usluga, u referentnim vrijednostima i izračunatim u skladu sa smjernicom Vijeća za vodne usluge iz stavka 2. ovoga članka, kao i pokazateljem „broj dana s ograničenjima u isporuci vode uzrokovanim odstupanjem od propisanih parametara za provjeru sukladnosti vode za ljudsku potrošnju (broj dana/godišnje)“, u skladu s uredbom kojom se uređuje vrednovanje učinkovitosti poslovanja javnih isporučitelja vodnih usluga, u referentnoj vrijednosti i izračunatog u skladu sa smjernicom Vijeća za vodne usluge iz stavka 2. ovoga članka
6. uspostavu povjerenstva za reklamacije potrošača sukladno propisima o zaštiti potrošača, što uključuje imenovanje povjerenstva, dokaz o otvaranju njegove posebne adrese e-pošte, početku i neprekidnom radu (npr. godišnje izvješće o pravodobnom rješavanju prigovora/reklamacija korisnika)
7. postizanje pokazatelja „pokrivenosti ukupnih troškova (%)“, „pokrivenost operativnih troškova (%)“, „pokrivenost kapitalnih izdataka (%)“, „priuštivost cijene vode kućanstvima(%)“, „jedinična potrošnja električne energije u sustavu javne vodoopskrbe u odnosu na ukupnu količinu dobavljene vode (kWh/m3)“ i „jedinična potrošnja električne energije u sustavu javne odvodnje u odnosu na ukupnu količinu ispuštene otpadne vode (kWh/m3)“ u skladu s uredbom kojom se uređuje vrednovanje učinkovitosti poslovanja javnih isporučitelja vodnih usluga, u referentnim vrijednostima i izračunatih u skladu sa smjernicom Vijeća za vodne usluge iz stavka 2. ovoga članka i
8. obvezu trajnog stručnog osposobljavanja zaposlenika.
9. O načinu izračuna pokazatelja i referentnim vrijednostima iz ovoga članka Vijeće za vodne usluge donosi smjernicu kako je to propisano uredbom o vrednovanju učinkovitosti poslovanja javnih isporučitelja vodnih usluga.
10. Razdoblje postizanja pokazatelja iz ovoga članka je kalendarska godina koja prethodi godini u kojoj se utvrđuje ispunjenje uvjeta ili nastavak postojanja uvjeta.

## Obveza trajnog stručnog osposobljavanja zaposlenika

1. Javni isporučitelj vodnih usluga dužan je osigurati trajno stručno osposobljavanje za sve ključne zaposlenike i ostale zaposlenike te postići da ključni zaposlenici ostvare odgovarajući broj bodova u razdoblju osposobljavanja.
2. Institucija iz članka 212. Zakona o vodama („Narodne novine“, br. 66/19. i 84/21.) donosi i provodi nastavni plan trajnog stručnog osposobljavanja iz stavka 1. ovoga članka, uređuje sustav bodovanja te izdaje potvrde o završenom osposobljavanju.

## Vrijeme ispunjavanja uvjeta

1. Posebni uvjeti iz članka 4. i opći uvjeti iz članka 2. ove Uredbe moraju biti ispunjeni u vrijeme podnošenja zahtjeva za izdavanje rješenja o ispunjenju posebnih uvjeta za početak poslovanja kao i sve vrijeme dok je rješenje o ispunjenju posebnih uvjeta za početak poslovanja na snazi.
2. Posebni uvjeti iz članaka 4. i 6. te opći uvjeti iz članka 2. ove Uredbe moraju biti ispunjeni u vrijeme podnošenja zahtjeva za izdavanje rješenje o ispunjenju posebnih uvjeta za učinkovito poslovanje kao i sve vrijeme dok je rješenje o ispunjenju posebnih uvjeta za učinkovito poslovanje na snazi.
3. O prestanku ispunjenja uvjeta iz stavaka 1. i 2. ovoga članka tijekom trajanja rješenja o ispunjavanju posebnih uvjeta za početak poslovanja i rješenja o ispunjavanju posebnih uvjeta za učinkovito poslovanje javni isporučitelj je dužan pisanim putem obavijestiti Ministarstvo bez odgode, a najkasnije u roku od 30 dana od dana prestanka postojanja istih.

# ZAHTJEV STRANKE

Zahtjev za izdavanje rješenja o ispunjavanju posebnih uvjeta za početak poslovanja i posebnih uvjeta za učinkovito poslovanje podnosi se Ministarstvu.

Uz zahtjev za izdavanje rješenja o ispunjenju posebnih uvjeta za početak poslovanja po jedinstvenom javnom isporučitelju/isporučitelju vodnih usluga na uslužnom području prilažu se sljedeće isprave:

1. opis sustava javne vodoopskrbe i odvodnje otpadnih voda kojima isporučitelj upravlja, uključujući i vodne građevine koje su u izgradnji ili se planiraju izgraditi u razdoblju važećeg višegodišnjeg programa gradnje komunalnih vodnih građevina (s kartografskim prikazima u GIS formatu)
2. izjava o ispunjenju općih uvjeta iz članka 2. ove Uredbe potpisanu od zakonskog zastupnika pravne osobe
3. elaborat s dokazima o vlasništvu ili pravu korištenja vodnih građevina putem kojih se pružaju vodne usluge u izvorniku
4. izjava da nad pravnom osobom nije otvoren postupak stečaja ili likvidacije odnosno u slučaju da je otvoren stečajni postupak da postoji pravomoćno rješenje o potvrdi stečajnog plana; u izvorniku ili javnobilježnički ovjerenoj preslici
5. isprava izdana od bankarskih ili drugih financijskih institucija kojom se dokazuje solventnost pravne osobe ne starija od 30 dana od dana podnošenja zahtjeva; u izvorniku ili javnobilježnički ovjerenoj preslici
6. popis ključnih zaposlenika koji obavljaju poslove iz članka 4. stavka 2. i 3. ove Uredbe u izvorniku ili javnobilježnički ovjerenoj preslici i
7. dokaze o kvalifikacijama i radnom iskustvu ključnih zaposlenika u skladu s člankom 4. ove Uredbe (izvadci iz evidencije zaposlenika, ugovori o radu i sl.) u preslici.
8. Uz zahtjev za izdavanje rješenja o ispunjavanju posebnih uvjeta za učinkovito poslovanje uz isprave iz članka 10. ove Uredbe prilažu se i:
9. izvještaj o ispunjenju uvjeta iz članka 6. ove Uredbe (vlastiti izvještaj ili se izvještaj s podacima pribavlja po službenoj dužnosti iz zbirke podataka o mjerilima i pokazateljima učinkovitosti poslovanja javnih isporučitelja koju vodi Vijeće za vodne usluge sukladno članku 35. stavku 2. Zakona o vodnim uslugama)
10. isprava o imenovanju povjerenstva za reklamacije potrošača, dokaz o otvaranju njegove posebne adrese elektroničke pošte i izjava o početku i neprekidnom radu povjerenstva i
11. potvrde o trajnom stručnom osposobljavanju zaposlenika, godinu dana po uspostavi sustava osposobljavanja iz članka 7. ove Uredbe.
12. Ministarstvo je ovlašteno pri provjeri dokumentacije priložene uz zahtjeve iz stavka 1. ovoga članka tražiti i druge dokaze o ispunjenju uvjeta:
13. sposobnosti upravljanja gubicima iz vodoopskrbnih sustava (bilanca voda za sve vodoopskrbne sustave kojima isporučitelj upravlja i izračun prosječnog ILI pokazatelja za sve sustave potvrđen od stručnog i nepristranog verifikatora)
14. sposobnosti upravljanja uređajima za pročišćavanje otpadnih voda, uključujući i postrojenja za obradu mulja nastalog u postupku pročišćavanja komunalnih otpadnih voda (popis zaposlenika odgovornih za rad uređaja za pročišćavanje otpadnih voda, dokazi o kvalifikacijama i radnom iskustvu, potvrde o završenom dodatnom stručnom osposobljavanju u vidu tečaja ili treninga s ciljem poboljšanja upravljanja uređajima za pročišćavanje otpadnih voda)
15. sposobnosti upravljanja uređajima za obradu zahvaćene vode namijenjene za ljudsku potrošnju (npr. mišljenje Hrvatskog zavoda za javno zdravstvo o kvaliteti vode za ljudsku potrošnju isporučene na uslužnom području) i
16. sposobnosti reakcije u slučaju nužde (Izjava zakonskog zastupnika javnog isporučitelja o događajima koji su prouzročili prekid isporuke vodne usluge u godini koja prethodi godini podnošenja zahtjeva, opisom reakcije u nuždi (popis prekida isporuke, njihovo trajanje, poduzete mjere).

# POSTUPAK UTVRĐIVANJA ISPUNJAVANJA POSEBNIH UVJETA ZA POČETAK POSLOVANJA I UČINKOVITO POSLOVANJE

1. Postupak utvrđivanja ispunjavanja posebnih uvjeta vodi Ministarstvo putem povjerenstva koje imenuje ministar.
2. Postupak iz stavka 1. ovoga članka je upravni postupak, a provodi se kao ispitni postupak.
3. Službene akte u postupku, osim upravnih akata, potpisuje predsjednik povjerenstva.
4. Povjerenstvo utvrđuje ispunjavanje posebnih uvjeta u dokaznom dijelu postupka koji obuhvaća:

* uvid i ocjenu dostavljenih isprava
* uvid na licu mjesta u dopunske isprave pohranjene kod stranke
* očevid na licu mjesta kod stranke
* pregled komunalnih vodnih građevina kojima isporučitelj upravlja
* pregled sigurnosnih sustava koji prate isporuku vodnih usluga i
* upoznavanje s radom Povjerenstva za reklamacije potrošača i dr.

1. Povjerenstvo sastavlja zapisnik o obavljenom očevidu s prijedlogom za prihvaćanje ili odbijanje zahtjeva stranke.

## Rješenje

1. Javnom isporučitelju - društvu preuzimatelju na uslužnom području koje ispunjava uvjete iz članaka 2. i 4. ove Uredbe izdaje se privremeno rješenje o ispunjenju uvjeta za početak rada koje važi dvije godine od dana izdavanja ili do izvršnosti rješenja iz stavka 2. ovog članka.
2. Javnom isporučitelju koji je nositelj privremenog rješenja, koji nastavlja ispunjavati uvjete članaka 2. i 4. te ispunjava uvjete iz članaka 6. i 7. ove Uredbe izdaje se rješenje o ispunjavanju uvjeta za učinkovito poslovanje koje važi deset godina od dana izdavanja.
3. Postojećim javnim isporučiteljima koji su nositelji važećih rješenja o ispunjavanju posebnih uvjeta za obavljanje djelatnosti javne vodoopskrbe i odvodnje otpadnih voda koji nisu postupili prema odredbama članaka 86. - 91. i članka 92. stavka 2. Zakona o vodnim uslugama („Narodne novine“, broj 66/19.) Ministarstvo će rješenjem odbiti zahtjeve za izdavanje rješenja iz članka 9. ove Uredbe.
4. U izreci rješenja o ispunjenju posebnih uvjeta za početak poslovanja i rješenja o ispunjenju posebnih uvjeta za učinkovito poslovanje utvrdit će se ispunjavanje posebnih uvjeta za direktora i zamjenika direktora, a za ostale ključne zaposlenike ispunjavanje uvjeta utvrdit će se u obrazloženju oba rješenja o ispunjenju posebnih uvjeta.

# NADZOR

Inspekcijski nadzor nad primjenom odredbi ove Uredbe provodi tijelo državne uprave nadležno za inspekcijske poslove u području vodnoga gospodarstva (vodopravna inspekcija), osim nad primjenom odredbi koje se odnose na zaštitu potrošača kada je za nadzor nadležno tijelo državne uprave nadležno za inspekcijske poslove u području trgovine, zaštite potrošača i sigurnosti neprehrambenih proizvoda (tržišna inspekcija).

# PRIJELAZNE I ZAVRŠNE ODREDBE

1. Javni isporučitelj vodnih usluga - društvo preuzimatelj na uslužnom području dužno je u roku od šest mjeseci od stavljanja izvan snage rješenja Ustavnog suda kojim se privremeno obustavlja izvršenje svih općih i pojedinačnih akata i radnji koji se poduzimaju na temelju Uredbe o uslužnim područjima ("Narodne novine" broj 147/21.) podnijeti Ministarstvu zahtjev za izdavanje privremenog rješenja o ispunjenju posebnih uvjeta za početak poslovanja po jedinstvenom javnom isporučitelju sa svim ispravama propisanim člankom 10. ove Uredbe.
2. Javni isporučitelj vodnih usluga koji je nositelj privremenog rješenja iz stavka 1. ovoga članka dužan je u roku od jedne godine od izdavanja toga rješenja podnijeti zahtjev Ministarstvu za izdavanje rješenja o ispunjavanju posebnih uvjeta učinkovitosti poslovanja sa svim ispravama propisanim člankom 11. ove Uredbe.

Danom stupanja na snagu ove Uredbe prestaju važiti Pravilnik o posebnim uvjetima za obavljanje djelatnosti javne vodoopskrbe („Narodne novine“, br. 28/11. i 16/14.) i Pravilnik o posebnim uvjetima za obavljanje djelatnosti javne odvodnje („Narodne novine“, br. 28/11. i 16/14.).

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb, ………2022. godine

Predsjednik

mr. sc. Andrej Plenković

**OBRAZLOŽENJE**

**UZ NACRT PRIJEDLOGA UREDBE O POSEBNIM UVJETIMA ZA OBAVLJANJE DJELATNOSTI VODNIH USLUGA**

Donošenje Uredbe o posebnim uvjetima za obavljanje djelatnosti vodnih usluga (u daljnjem tekstu: Uredba) propisano je člankom 16. stavkom 8. Zakona o vodnim uslugama (Narodne novine, broj 66/19, u daljnjem tekstu: Zakon). Navedenom odredbom je propisano da Vlada Republike Hrvatske Uredbom propisuje posebne uvjete za obavljanje djelatnosti vodnih usluga.

Nacionalnim planom oporavka i otpornosti 2021.-2026., (u daljnjem tekstu: NPOO) planirane su investicije u sektor vodnoga gospodarstva u vrijednosti od 5,25 milijardi kuna, od čega je 4,06 milijardi kuna planirano za projekte upravo vodnokomunalnog sektora. Te investicije povezane su s provedbom reforme u sektoru vodnih usluga odnosno navedena reforma predstavlja preduvjet za provedbu ulaganja u vodno gospodarstvo sredstvima iz NPOO-a.

Donošenje ove Uredbe je jedan od ključnih indikatora uspješnosti provedbe Nacionalnog plana oporavka i otpornosti 2021.-2026. (reformski pokazatelj 60) i usko je povezana s operativnom provedbom reforme u sektoru vodnih usluga.

Naime, ispunjenje reformskog pokazatelja 60 odnosi se na donošenje, odnosno stupanje na snagu 4 provedbene uredbe čije donošenje je propisano Zakonom o vodnim uslugama i to:

* Uredbe o uslužnim područjima
* Uredbe o posebnim uvjetima za obavljanje djelatnosti vodnih usluga
* Uredbe o vrednovanju učinkovitosti poslovanja isporučitelja vodnih usluga,
* Uredbe o metodologiji za određivanje cijene vodnih usluga

od kojih je Uredba o uslužnim područjima („Narodne novine“, broj 147/21) donesena u prosincu 2021. godine, dok je rok za donošenje preostalih triju uredbi 31.12.2022. godine.

Nastavno na reformski pokazatelj 60, jedan od ključnih reformskih pokazatelja je i pokazatelj 61 koji se odnosi na provedbu integracije u sektoru vodnih usluga do kraja 2023. godine. S obzirom na tu poveznicu donošenje ove Uredbe nije nužno samo za ispunjenje pokazatelja 60 nego posredno i za ispunjenje pokazatelja 61. Naime, bez ovog provedbenog propisa ne bi se moglo provesti „licenciranje“ integriranih javnih isporučitelja koji su nositelji provedbe reforme na svom uslužnom području.

Osnovna svrha donošenja ove Uredbe je propisivanje posebnih uvjeta koje moraju ispunjavati jedinstveni javni isporučitelji vodnih usluga (u daljnjem tekstu: javni isporučitelji) na uslužnom području za obavljanje djelatnosti vodnih usluga, a to su:

* posebni uvjeti za početak poslovanja (za izdavanje privremenog rješenja) i
* posebni uvjeti za učinkovito poslovanje (za izdavanje trajnog rješenja).

Javni isporučitelji vodnih usluga dužni su, prije ispunjavanja posebnih uvjeta za početak poslovanja i za učinkovito poslovanje, ispuniti i opće uvjete propisane Zakonom o vodnim uslugama te uvjete pravne, poslovne i financijske sposobnosti. Privremeno rješenje javni isporučitelj je dužan ishoditi u roku od 9 mjeseci od stavljanja izvan snage rješenja Ustavnog suda kojim se privremeno obustavlja izvršenje svih općih i pojedinačnih akata i radnji koje se poduzimaju na temelju Uredbe o uslužnim područjima i ono važi dvije godine. U tom razdoblju javni isporučitelj mora ispuniti uvjete za učinkovito poslovanje iz članka 6. Nacrta prijedloga ove Uredbe što je uvjet za ishođenje trajnog rješenja o ispunjavanju uvjeta za učinkovito poslovanje koje važi 10 godina od dana izdavanja.

Posebni uvjeti za početak poslovanja javnih isporučitelja (za izdavanje privremenog rješenja) odnose se na brojnost, kvalifikacije i radno iskustvo ključnih zaposlenika koji obavljaju poslove direktora i zamjenika direktora, te ostalih ključnih zaposlenika :

* tehničkog direktora,
* upravljanja razvojem i održavanjem sustava javne vodoopskrbe
* upravljanja razvojem i održavanjem sustava javne odvodnje
* upravljanja tehnološkim postupcima pročišćavanja otpadnih voda, uključujući i laboratorijske poslove
* upravljanja tehnološkim postupcima kondicioniranja vode za ljudsku potrošnju, uključujući i laboratorijske poslove
* praćenja i izvještavanja o učinkovitosti poslovanja
* upravljanja financijama i računovodstvom
* upravljanja pravnim poslovima i ljudskim resursima
* upravljanja javnom nabavom i ulaganjima iz EU fondova
* upravljanja fizičkom zaštitom i kibernetičkom sigurnošću
* upravljanja podrškom korisnicima vodnih usluga i informiranja javnosti i
* zaštite okoliša.

Imajući u vidu velike razlike između jedinstvenih javnih isporučitelja na pojedinim uslužnim područjima kako su uspostavljena Uredbom o uslužnim područjima („Narodne novine“, br. 147/21.) i to:

- u opsegu godišnje isporuke vodne usluge koja se kreće od 60 mil. m3 vode/godišnje (Grad Zagreb) do 800 tisuća m3 vode/godišnje (Konavosko uslužno područje)

- u veličini i razvijenosti uslužnog područja koje može biti uglavnom urbano i razvijeno, dio urbano, a dio ruralno ili pretežito ruralno i nerazvijeno područje s niskim godišnjim dohotkom kućanstva

i uvažavajući činjenicu da je u ruralnim i geografski izoliranim područjima (otoci, brdsko-planinska područja i sl.) vrlo teško osigurati potrebnu kadrovsku strukturu, propisana je iznimka, da jedna osoba može obavljati više različitih poslova ključnih zaposlenika koji su za poslovanje javnog isporučitelja nužni, ali nisu po svom opsegu isti na svim uslužnim područjima. Tu problematiku javni isporučitelj je ovlašten urediti svojim unutarnjim aktima o ustrojstvu. Pritom je bitno da se svi poslovi ključnih zaposlenika obavljaju u mjeri koliko to zahtijeva kompleksnost pojedinog uslužnog područja.

Međutim, to ne vrijedi za poslove direktora i njegovog zamjenika koji se ne mogu objediniti što je u skladu s odredbom članka 26. Zakona o vodnim uslugama. Naime, oni čine upravu javnog isporučitelja. Jedan od njih može imati visoko obrazovanje iz širokog spektra znanstvenih područja (tehničke, društvene, prirodne, biotehničke i biomedicinske znanosti) dok drugi mora imati specifično visoko obrazovanje iz područja tehničkih znanosti, polje građevinarstvo ili strojarstvo ili elektrotehnika.

Što se tiče radnog iskustva za direktora i njegovog zamjenika propisano je 10 godina radnog iskustva u struci od toga 4-5 godina na upravljačkim poslovima ili poslovima zakonskog zastupnika što je primjereno u odnosu na složenost poslova i odgovornost tih zaposlenika u procesu provedbe reforme u sektoru vodnih usluga koja je u tijeku i provedbi ulaganja iz Nacionalnog plana oporavka i otpornosti 2021. -2026. (NPOO) i Programa konkurentnost i kohezija 2021.-2027.

Nadalje, za obavljanje poslova ostalih ključnih zaposlenika propisani su uvjeti vezani za stupanj formalnog obrazovanja i radno iskustvo koje je primjereno za upravljačka radna mjesta i specifične poslove u javnom isporučitelju vodnih usluga.

Na temelju analize postojećeg kadra u sektoru vodnih usluga i mogućnosti zapošljavanja novih zaposlenika koje je proveo stručni nositelj, usvojen je koncept strožih kriterija u pogledu ključnih zaposlenika za velike javne isporučitelje vodnih usluga (koji isporučuju više od 5 milijuna m3 vode godišnje, dok se za srednje i male jedinstvene javne isporučitelje u pogledu ključnih zaposlenika kriteriji koji se odnose na stupanj formalnog obrazovanja snižavaju i propisuje se minimalno završen sveučilišni prijediplomski studij iz odgovarajućih znanstvenih područja, a radno iskustvo je zadržano kao i za velike isporučitelje. Naime, u prethodnoj raspravi tijekom pripreme Nacrta prijedloga ove uredbe s predstavnicima javnih isporučitelja iskazan je stav da je na rukovodećim radnim mjestima potrebno zadržati zaposlenike koji ne ispunjavaju uvjete sveučilišnog diplomskog obrazovanja, ali ispunjavaju uvjete prijediplomskog stupnja obrazovanja sa odgovarajućim radnim iskustvom. Stoga je za ključne zaposlenike propisano radno iskustvo na odgovarajućim poslovima od 3 godine (za poslove kibernetičke i fizičke sigurnosti i poslove podrške korisnicima i informiranja javnosti) do 7 godina (za poslove tehničkog direktora). Pretežito radno iskustvo koje se propisuje za ta radna mjesta je 6 godina na istim ili istovrsnim poslovima.

Velikim javnim isporučiteljima u smislu ove Uredbe smatraju se jedinstveni javni isporučitelji na uslužnim područjima na kojima se isporučuje godišnje više od 5 milijuna m3 vode. U tu kategoriju spada 12 jedinstvenih javnih isporučitelja koji isporučuju vodu za ljudsku potrošnju u najvećim gradovima Republike Hrvatske (Zagreb, Split, Osijek, Rijeka, Zadar, 2 vodovoda u Istri, Vinkovci, Varaždin, Karlovac, Dubrovnik, Otoci Hvar + Vis + Brač).

Radno iskustvo ostvareno na radu u isporučiteljima vodnih usluga posebno se uzima u obzir na način da ključni zaposlenik može biti i osoba koja je cijelo propisano radno iskustvo provela radeći na poslovima odgovarajuće razine u isporučiteljima vodnih usluga uz ispunjenje minimalnog propisanog stupnja obrazovanja, a to je prijediplomski stupanj u znanstvenim područjima i poljima kako je to propisano u odgovarajućim odredbama stavaka 6. i 7. članka 4. ove Uredbe. Navedena odredba predstavlja još jednu iznimku koja je propisana na zahtjev javnih isporučitelja što po mišljenju stručnog nositelja znatno ne snižava propisane ukupne propisane kriterije za ključne zaposlenike jer će i samom provedbom integracije u sektoru vodnih usluga doći do poboljšanja kadrovske strukture u jedinstvenom javnom isporučitelju na uslužnom području. S obzirom na situaciju nedostatka odgovarajućih struka na tržištu rada potrebno je posebno vrednovati dugogodišnje radno iskustvo stečeno na upravljačkim i drugim operativnim poslovima u javnom isporučitelju.

Nadalje, ovom Uredbom propisuju se i posebni uvjeti za učinkovito poslovanje koje moraju ispunjavati javni isporučitelji vodnih usluga za ishođenje trajnog rješenja. Ti posebni uvjeti odnose se na ispunjenje pokazatelja učinkovitosti poslovanja koji će biti propisani Uredbom o vrednovanju učinkovitosti poslovanja javnih isporučitelja vodnih usluga koja se priprema istovremeno s ovom Uredbom.

Ovom Uredbom propisuje se i postupak utvrđivanja ispunjenja posebnih uvjeta za početak poslovanja i za učinkovito poslovanje javnih isporučitelja vodnih usluga, nadležna tijela te nadzor nad provedbom odredbi ove Uredbe.

S obzirom da je Ustavni sud Republike Hrvatske, po prijedlozima javnih isporučitelja vodnih usluga, rješenjem od 29. ožujka 2022. godine („Narodne novine“, broj 40/22.), pokrenuo postupak za ocjenu suglasnosti s Ustavom i zakonom Uredbe o uslužnim područjima („Narodne novine“, broj 147/21.) i privremeno obustavio izvršenje svih općih i pojedinačnih akata i radnji koje se poduzimaju na temelju te Uredbe do donošenja konačne odluke Ustavnog suda, člankom 15. stavkom 1. čime je prekinuto trajanje roka iz članka 92. stavka 2. Zakona o vodnim uslugama, bilo je nužno propisati poseban rok za podnošenje zahtjeva za izdavanje privremenog rješenja, kako bi se dostigao rok do isteka 2023. godine što je indikator određen NPOO-om.

Zaključno, donošenje ove Uredbe, uz ostale tri ranije navedene, je jedan od ključnih indikatora uspješnosti provedbe Nacionalnog plana oporavka i otpornosti 2021.-2026. ( reformski pokazatelji 60 i 61) i povezana je s provedbom reforme u sektoru vodnih usluga. Radi se o jednom od propisa na temelju kojeg će se u operativnom smislu provesti reforma u sektoru vodnih usluga u Republici Hrvatskoj. Rok za donošenje ove Uredbe odnosno ispunjenje indikatora 60 je 31.12.2022. godine.

S obzirom da je donošenje ove uredbe u roku do 31.12.2022. nužno za ispunjenje jednog od ključnih indikatora uspješnosti provedbe NPOO-a samim time je i uvjet za financiranje sredstvima NPOO-a projekata vodnoga gospodarstva u iznosu od 5,25 mld. kn.

Slijedom navedenog, radi se o izvanrednim okolnostima odnosno o opravdanom razlogu za skraćeno trajanje savjetovanja s javnošću sukladno Smjernicama Povjerenika za informiranje.